**Jahiseaduse ja looduskaitseseaduse muutmise seaduse**

**eelnõu seletuskiri**

**1. Sissejuhatus**

2025. a 7. oktoobril toimus Riigikogu keskkonna- ja maaelukomisjoni ühisistung, kus arutati metssigade ja huntide arvukuse reguleerimise võimalusi. Arutelul tõusetus vajadus öösihiku kasutamiseks nuhtlusisendite küttimisel, samuti on vajalik jahiluba teatud juhtudel välja anda tasuta. Lisaks on vajalik kaitsealade sihtkaitsevööndis ja piiranguvööndis hetkel kehtivaid piiranguid muuta, et seal teatud juhtudel jahti lubada. Ühisistungil otsustati algatada seaduseelnõu, et nuhtlusisendi küttimisel lubada öösihiku kasutamist. Kliimaministeerium on teinud ettepaneku öösihiku kasutamist lubada ka praktikas ilmnenud vajadusel võõrliikide tõrjel ning vigastatud uluki hukkamisel.

**2. Eelnõu sisu**

Eelnõuga muudetakse jahiseadust ja looduskaitseseadust. Jahiseadust muudetakse selliselt, et edaspidi antakse kasutusse andmata jahipiirkonnas või jahimaal või riigi veekogu osas, mis jääb väljapoole jahipiirkonda, jahiluba välja tasuta, kui tegemist on nuhtlusisendi küttimisega või kui jahti peetakse looma kaudu leviva haiguse tõkestamiseks. Samuti muudetakse öösihiku kasutamise nõudeid nii, et selle kasutamist saab Keskkonnaamet lubada nuhtlusisendite ja võõrliikide küttimisel, liiklusõnnetuses või muus õnnetuses viga saanud uluki surmamiseks. Looduskaitseseaduse muudatustega sätestatakse erisus, et sihtkaitsevööndis ja piiranguvööndis hetkel kehtivad piirangud ei kehti kaitseala valitseja nõusolekul jahipidamisele sigade Aafrika katku ja teiste uluki kaudu levivate haiguse tõkestamise korral.

Eelnõu ja selle juurde esitatud seletuskirja on ette valmistanud Riigikogu keskkonnakomisjoni nõunik-sekretariaadijuhataja Elle Kaur (631 6581, [elle.kaur@riigikogu](mailto:elle.kaur@riigikogu).ee) koostöös Kliimaministeeriumi metsaosakonna jahinduse valdkonna juhi Aimar Rakkoga (626 9104, [aimar.rakko@kliimaministeerium.ee](mailto:aimar.rakko@kliimaministeerium.ee)).

**2.1. Jahiseaduse muutmine**

**Punktiga 1** täiendatakse jahiseaduse §-i 23 lõikega 61 selliselt, et edaspidi antakse jahiluba välja tasuta, juhul kui jaht toimub inimese elule või tervisele tekkiva ohu või kahjustuse vältimiseks (nn nuhtlusisend), vigastatud uluki hukkamiseks väljaspool jahiaega või loomataudi leviku tõkestamiseks (nt sigade Aafrika katk).

2023. aastal jahilubade eest laekunud summa oli 378 ja 2024. aastal 1149 eurot. 2025. aastal on oktoobri alguse seisuga laekunud tasu suuruseks 2996 eurot. Peamiselt on tasu kasv seotud mitme jahipiirkonna ajutiselt kasutajata jäämisega. Uute kasutajate leidmiseks on Keskkonnaamet korraldanud konkursid, kuid vahepealsel ajal on suurulukite küttimine nendes jahipiirkondades tasuline. Välja on antud metskitse ja metssea küttimise lubasid. Lisaks on 2025. aastal üks hundi küttimise luba välja antud jahipidamiseks nuhtlusisendile Soomaa jahipiirkonnas. Kuna tegemist on samuti välja andmata jahipiirkonnaga, tuleb loa eest maksta tasu. Eelnõu muudatusega jääks riigil saamata ca 80% laekumisest ehk seniste numbrite põhjal 300-2400 eurot aastas.

**Punktiga 2** muudetakse jahiseaduse §-i 24 lõiget 7 ja sõnastatakse see nii, et Keskkonnaametil on õigus kehtestada uluki kaudu leviva haiguse tõkestamiseks, inimese elule või tervisele tekkiva ohu vältimiseks, võõrliigi surmamiseks, uluki tekitatud kahjustuse vältimiseks ja liiklusõnnetuses või muus õnnetuses viga saanud uluki surmamiseks tingimused ja ajavahemik, mille jooksul on lubatud ulukite laskmine seisva mootoriga mootor- ja maastikusõidukist, mootor- ja maastikusõidukit muul viisil kasutades, kunstliku valgusallika abil ning öösihikut kasutades.

Eestis lubati öösihiku kasutamine jahipidamisel 2023. aastal. Hetkel on selle kasutamine lubatud ainult metssea jahil sigade Aafrika katku tõrjumise eesmärgil. See on osutunud väga tõhusaks meetodiks metssigade küttimisel. 2025. aasta augustis ja septembris kütiti 85% metssigadest öösihikut kasutades. Metssigade küttimine suurenes sel perioodil 2 korda. Öösihiku kasutamine oleks vajalik ka teistel juhtudel. Suurkiskjad tekitavad reeglina kahju öösiti ning nende tabamine kahjustuskohas (nt loomakoplis), kui selleks on antud Keskkonnaameti eriluba, on sel väga piiratud nähtavusega ajal üsna problemaatiline. Seetõttu on jäänud paljudel juhtudel nuhtlusisend ka küttimata ning kahjud selle tõttu jätkunud. Öösihiku kasutamine võimaldaks kiirelt looma tuvastada ning ära küttida. Lisaks tuleks öösihiku kasutamist lubada ka invasiivsete võõrliikide küttimisel (nt kährikkoer), mis aitaks nende arvukust ohjata, samuti vigastatud uluki surmamisel, mis paljudel juhtudel toimub ka hämaras või öösel.

Öösihiku kasutamise lubamise ja tingimused otsustab kõigil juhtudel Keskkonnaamet. Eesti naaberriikides on öösihiku kasutamine palju laialdasemalt lubatud (tabel 1).

Tabel 1. Ülevaade öösihiku ja kunstliku valgusallikka kasutamise kohta Eesti lähiriikides.

|  |  |  |  |  |  |
| --- | --- | --- | --- | --- | --- |
| **Riik** | **Lubatud uluk** | **Valgus-**  **allikas** | **Öösihik** | **Tingimused** | **Vigastatud uluk** |
| Eesti | metssiga | jah | jah | küttimine ≥2,5m kõrguselt | öösihik ei ole lubatud, lubatud on otsimikulamp või taskulamp |
| Soome | metssiga, valgesaba-pampahirv, kährikkoer | jah | jah | öösihik pampahirve küttimisel vaid teaduslikul eesmärgil; võõrliikide tõrjumine ei käi jahiseaduse alla | lubatud ka haavatud ja liikluses viga saanud loomade jälitamisel ja hukkamisel |
| Läti | metssiga, rebane, kährik | jah | jah | küttimine ≥2,5m kõrguselt | lubatud ka haavatud ja liikluses viga saanud loomade jälitamisel ja hukkamisel |
| Leedu | metssiga, rebane, kährik, pesukaru, mink, nutria, ondatra | jah | jah | varitsusjaht | valgusallika kasutamine lubatud haavatud uluki jälitamisel |

**2.2. Looduskaitseseaduse muutmine**

**Punktiga 1** täiendatakse LKS-i §-i 30 lõikega 32.ja **punktiga 2** täiendatakse §-i 31 lõikega 21. LKS kohaselt on sihtkaitsevööndis ja piiranguvööndis keelatud jahipidamine, kui kaitse-eeskiri ei sätesta teisti. Lisaks sellele on paljudel kaitsealadel kaitse-eeskirjaga reguleeritud ka viibimine kaitsealuse liigi elupaigas ja/või mootorsõidukiga sõitmine. Käesoleva muudatusega sätestame erisuse, et need piirangud ei kehti valitseja nõusolekul jahipidamisele sigade Aafrika katku ja teiste uluki kaudu levivate haiguste tõkestamise korral. Muudatus ei puuduta reservaate, mida on 8500 ha ja kus igasugune jahipidamine jääb ka edaspidi keelatuks.

**3. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud**

Eelnõukohase muudatusega jääks riigil saamata ca 80% jahilubade tasude laekumisest ehk seniste numbrite põhjal 300-2400 eurot aastas.

**4. Rakendusaktid**

Seaduse rakendamiseks ei ole vaja kehtestada täiendavaid volitusnorme ega rakendusakte.

**5. Seaduse jõustumine**

Seadus jõustub üldises korras.

**6. Eelnõu kooskõlastamine, huvirühmade kaasamine ja avalik konsultatsioon**

Eelnõu on kooskõlastatud Kliimaministeeriumi ja Keskkonnaametiga.

Algatab keskkonnakomisjon 11.11.2025.

(allkirjastatud digitaalselt)

Yoko Alender

Keskkonnakomisjoni esimees